《酬王元渤舍人方智善学士求余作墨竹一首》
宋代·刘一止

堂名似贤人似竹，瘦节孤高照崖谷。百年人与竹俱化，尚有诸孙来借宿。

家风爱竹馀底事，至今十饭九不肉。惟应说食诳枯肠，更写寒梢媚幽独。

王郎散带谈清虚，为竹造门颜不忸。方英炯炯貌臞甚，门倚江干千个绿。

两家人物总风流，石壁山前烟雨秋。岂惟千首轻万户，胸中世袭潇洒侯。

我乃痴绝非画绝，怜此霜根贯金铁。短绡淡墨持似公，更听哦诗声激烈。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。